text: 9 føroyskar bøkur til summarfrítíðina
text: #000000
text: Nógv góð boð eru til, hvat vit skulu lesa í summar. Vit eru mong, sum ikki duga at halda frí uttan eina bók, og ongantíð betur um talan er um eina væl skrivaða føroyska bók. Nú summarfrítíðin er her, hava níggju av bókaglaðu starvsfólkunum hjá Námi valt nakrar spennandi føroyskar bøkur til summarfrítíðina.
text: #000001
text: Sólrún Michelsen: Ein annar er gull
text: #000002
text: Mær dámar væl at lesa søguligar bøkur, og millum annað tí dámar mær væl bókina Ein táttur er silvur eftir Sólrúna Michelsen. Vit hoyra nógv um Helenu, sum gerst við barn, tá ið bóndin, sum hon tænir hjá, neyðtekur hana, og hvussu hon fyri gott hundrað árum síðan skal fóta sær eftir hesa skemdargerð. Søgan sigur eisini frá restini av familjuni hjá Helenu. Mamman, sum doyr frá 10 børnum, pápin, sum giftist upp aftur, og tey 10 systkini, sum fara ymsa staðni at vera og fáa ymiskar lagnur. Helena er tætt knýtt at ommuni og abbanum, sum fylla nógv í lívinum hjá henni og eru henni góðir stuðlar.
text: #000003
text: Í summar fari eg at lesa Ein annar er gull, sum er framhald av Ein táttur er silvur, og gleði eg meg til løturnar, har eg sleppi at lesa enn meira um Helenu og lagnu hennara.
text: #000004
text: Søgan um kópakonuna er fantastisk í sær sjálvum, og er ein søgn, sum síðan eg var heilt ung hevur hugtikið meg. Hon fortelur okkum um lívsins rørslur og gongdir og um tær torføru prosessir, sum gjøgnum alt lívið liggja í sjálvum menniskjanum og millum menniskjað og samfelagið. Tað, sum er serliga gott í júst hesi viðgerðini av kópakonuni er, at hon eisini lýsir, hvussu søgnin bæði er eins og ymisk í ymiskum mentanum, og hvussu hon soleiðis kann brúkast til at skilja seg sjálvan í okkara lítla samfelag við teim normum og siðvenjum, sum her eru.
text: #000005
text: Les eisini: Summardáar - ein klassikari
text: #000006
text: Eg fari nokk at lesa onkrar av bókunum, ið Eilif Samuelsen hevur týtt til føroyskt seinastu árini. Platon-bøkurnar liggja í fremstu røð – og kanska Aristoteles, um tíð verður til tað. Annars las eg fyri kortum Hvat er demokrati? Eftir Hal Koch. Skjót og løtt hjá leikfólki at lesa.
text: #000008
text: Katrin Ottarsdóttir: Gentan í verðini
text: #000009
text: Ovast í bunkanum hjá mær liggur Gentan í verðini eftir Katrina Ottarsdóttir, sum eg gleði meg til. Av norðurlendskum bókmentum vil eg fegin viðmæla íslendingin, Jón Kalman Stefánsson – ein fantastiskur høvundur! Eg havi lisið fleiri av hansara bókum á donskum og kann nevna Englenes sorg, Himmerige og helvede, Menneskets hjerte og Fisk har ingen fødder. Tann nýggjasta hjá honum eitur Stjernernes knitren, sum eg enn havi til góðar.
text: #000010
text: Daniel Kehlmann: At máta heimin
text: #000011
text: Her lá ein gáva frá Elini Henriksen á mínum borði herfyri. Tað var ein bók eftir Daniel Kehlmann Die vermessung der welt, sum Elin hevur týtt til At máta heimin. Ótrúliga góð og áhugaverd skaldsøga, væl skrivað, væl týdd og løtt at lesa. Eg eri púra seld, men tíverri er bókin ikki tað! Pappírsbókin er ikki á goymslu, sigur Sprotin. Vónandi kunnu bókasøvnini hjálpa, um onkur ætlar sær í holt við hesa áhugaverdu bók.
text: #000012
text: Les eisini: 5 fín poddvørp um bøkur
text: #000013
text: Eg viðmæli bøkurnar hjá Williami Heinesen, og tær eiga at verða lisnar á donskum ella á “williamskum” - annars fær ein ikki rætta andan við. Av øllum hansara bókum stendur Moder Syvstjerne mær tó nærast. Skiftið millum barnsliga sjónarhornið og tað vaksna er serstakliga inniligt, somuleiðis er skiftið millum ítøkiligu lýsingina og abstrakta/filosofiska hugaheimin so sera vakurt.
text: #000014
text: Bøkurnar eftir Jón Kalman Stefansson eri eg eisini sera bergtikin av. Tær eru tíverri ikki týddar til føroyskt, men hava ein dám av tí “williamska” føroyska universinum yvir sær. Tað var heilt tilvildarligt, at eg fór undir at lesa Nogenlunde på størrelse med universet. Og tá varð eg seld.
text: #000015
text: - Dorthe Pedersen, námsfrøðiligt starvsfólk
text: #000016
text: Heðin Brú: Lognbrá og Fastatøkur
text: #000017
text: Gentan í verðini eftir Katrina Ottarsdóttur er eitt gott tilmæli til summarlesnað. Sjónarhornið er hjá smágentuni, sum bæði er naivt barnsligt og alt ov vaksið í senn. Summarfrítíðin á bygd í Føroyum saman við eini minni vælvirkandi familju verður lýst á ein sera hugtakandi hátt.
text: #000018
text: Annars haldi eg eisini, at søgurnar hjá Heðini Brú hóska sera væl til føroyska summarið, tí har eru so frálíka nógvar summarsligar náttúrulýsingar. Fyri kortum las eg Lognbrá og Fastatøkur umaftur. Deiligar bøkur, sum eru hugtakandi og lættar og skjótar at lesa.
text: #000019
text: Tá tað kemur til týddar bøkur verði eg ikki troytt av bókini Skuggabaldur eftir Sjón. Søgan lýsir bæði verstu og bestu síðuna hjá menniskjum, og hon er so hegnisliga væl skrivað og samansett, at eg leggi merki til nýggjar smálutir, hvørja ferð eg lesi hana.
text: #000020
text: Svetlana Alexievich: Bøn fyri Tjernobyl
text: #000021
text: Eg veit ikki, um eg fari at fáa tíð at lesa í summar, tí eg eri so langt afturút við sjónvarpsrøðum, sum eg ætli mær at síggja, men kanska eg fari at lesa Bøn fyri Tjernobyl, áðrenn eg hyggi eftir røðini um Tjernobyl ella aftaná.
text: #000022
text: Les eisini: 10 góðir lesivanar
text: #000024
text: Ikki fyrr enn tá eftir Oddfríð Marna Rasmussen er eftir mínum tykki tann besta føroyska skaldsøgan, ið er skrivað í nýggjari tíð. Skaldsøgan er rørandi, syrgilig, viðkomandi og neyðug í og við at hon viðgerð eitt eitt par í kreppu, í tíðini eftir at makin fær staðfest ólekjandi krabba. Samstundis er hon eitt áhugavert og frískligt lot í føroyskum bókmentum við tað at høvundurin blandar gráa kreppukenda gerandisrealismu við tað løgna og surrealistiska.
text: #000026
text: Ein onnur bók, sum eg fegin vil viðmæla, er Leksikon um ljós og myrkur eftir norska Simon Stranger. Hetta er í veruleikanum ein sonn søga, fortald sum skaldsøga. Høvundurin fer at leita eftir søguni um húsini, har verforeldrini hava búð, sum eru kend fyri at hýsa tí harðliga nasistinum, Henry Rinnan, og hansara harkaliði. Sum søgan verður pakkað út, fáa vit innlit í, hvussu húsini hava verið nýtt sum pínslurúm hjá Rinnan og hansara vinum. Søgan er óunnilig og harðlig, men samstundis eitt forvitnisligt innlit í norsku søguna og nasismuna, sum fekk gróðrarlíkindi í Noregi undir Seinna veraldarbardaga. Leksikon um ljós og myrkur er bæði eitt portrett av einum ungum manni, sum veksur til og endar sum bølmenni, og ein áhugaverd samtíðarlýsing av Noregi hetta tíðarskeiðið. Mær dámar væl, at hendan spennandi søgan, sum fevnir um trý ættarlið, fylgir stavraðnum A til Ø. Týðingin hjá Marnu Jacobsen er eisini framúr.
text: #000027
text: Føroyar lesa skal vera við til at skapa lesigleði, seta føroyska málið í miðdeplin og skapa karmar fyri eini góðari lesimentan.
text: #000029
text: Um Føroyar lesaUpprunin til Føroyar lesaEndamáliðSamstarviðLesivanakanninginTemaSummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanumFilmar um lesingSkúlabókavørðurinLærarinNámslektarinNámsfrøðingurinLandsstýrismaðurinMaria og RonjaLesandi skiparinSambandBókaslúkurinMore
text: #000030
text: SummarbókinKom-og-lesMillum permurnarFøroyingar lesaLesipreiMítt bókaminniRithøvundaprátMál & miðlanÁ breddanum
text: #000031